Na osnovu člana 4. Pravilnika o utvrđivanju uslova, postupka i kriterija za ostvarivanje prava na dodjelu plastenika sa dodatnom opremom za plastenik na području Općine Stari Grad Sarajevo („Službene novine Kantona Sarajevo“, broj 10/24 i 6/25), Općinski načelnik Općine Stari Grad Sarajevo, putem Službe za privredu, objavljuje

 **JAVNI POZIV**

**za podnošenje prijava za dodjelu plastenika površine 50 m2 i 30 m2 sa**

**dodatnom opremom za plastenik**

**I PREDMET JAVNOG POZIVA**

Predmet Javnog poziva je dodjela plastenika površine 50 m2 i 30 m2sa dodatnom opremom za plastenik, s ciljem stimulacije poljoprivredne proizvodnje na području Općine Stari Grad Sarajevo.

**II PRAVO UČEŠĆA I USLOVI ZA OSTVARIVANJE PRAVA NA DODJELU**

 **PLASTENIKA POVRŠINE 50m2** **i 30 m2 SA DODATNOM OPREMOM ZA**

 **PLASTENIK**

Pravo učešća na Javnom pozivu imaju svi zainteresovani građani - fizička lica, koji ispunjavaju sljedeće uslove:

1. Da podnosilac prijave ima prebivalište na području Općine Stari Grad Sarajevo,
2. Da je zakonski korisnik (vlasnik, posjednik, nosilac prava korištenja, zakupac i drugo) minimum 50,00 m2 poljoprivrednog zemljišta pogodnog za plasteničku proizvodnju, za plastenike površine 30,00 m2 te minimum 100,00 m2 poljoprivrednog zemljišta pogodnog za plasteničku proizvodnjuza plastenike površine 50,00 m2 na području Općine.
3. Da je poljoprivredno zemljište pogodno za plasteničku proizvodnju, što na licu mjesta utvrđuje Komisija za dodjelu plastenika sa dodatnom opremom (u daljem tekstu: Komisija), u skladu sa pravilima struke.

Da bi poljoprivredno zemljište na koje se namjerava postaviti plastenik bilo pogodno za plasteničku proizvodnju, isto mora ispuniti sljedeće uslove: ne smije se nalaziti u brdovitom području pod nagibom, mora biti uređeno, imati odgovarajući oblik i površinu parcele, kao i pristup parceli, mora imati obezbijeđen pristup navodnjavanju.

Ukoliko su kandidati zakonski korisnici poljoprivrednog zemljišta pogodnog za plasteničku proizvodnju po osnovu zaključenog ugovora o zakupu istog ili nekog drugog pravnog osnova privremenog karaktera, vrijeme trajanja pravnog osnova za korištenje navedenog zemljišta ne smije biti kraće od 4 (četiri) godine, računajući od dana objave Javnog poziva za dodjelu plastenika.

Prednost prilikom dodjele plastenika sa dodatnom opremom za plastenik imaju kandidati koji nisu ostvarili pravo na donaciju, dodjelu ili sufinansiranje nabavke plastenika od strane Općine ili bilo kojeg nivoa vlasti, humanitarnih i drugih institucija i organizacija u prethodne 4 (četiri) godine od dana objavljivanja Javnog poziva.

Kandidati ili članovi njihovog zajedničkog domaćinstva, koji su ostvarili pravo na donaciju, dodjelu ili sufinansiranje nabavke plastenika od strane Općine ili bilo kojeg nivoa vlasti, humanitarnih i drugih institucija i organizacija u prethodne 4 (četiri) godine od dana objavljivanja Javnog poziva, mogu ostvariti pravo na dodjelu plastenika sa dodatnom opremom za plastenik i u tekućoj godini u skladu sa odredbama ovog Pravilnika, tek nakon što takvo pravo ostvare naprijed navedeni kandidati koji imaju prednost na dodjelu plastenika, a u zavisnosti od preostalih raspoloživih sredstava u budžetu Općine.

**III KRITERIJ I NAČIN BODOVANJA**

# Kriteriji za bodovanje kandidata za dodjelu plastenika i dodatne opreme za plastenik su:

1. Ukupna primanja u zajedničkom domaćinstvu podnosioca prijave, u posljednja tri mjeseca, ne prelaze po članu domaćinstva 1/4 prosječne neto plaće u Kantonu Sarajevo, a prema posljednjem objavljenom podatku Zavoda za informatiku i statistiku Kantona Sarajevo - **15 bodova**
2. Podnosilac prijave nezaposlen (nalazi se na evidenciji JU "Služba za zapošljavanje

 Kantona Sarajevo"-Biro Općine Stari Grad Sarajevo) - **15 bodova**

1. Za svakog nezaposlenog punoljetnog člana zajedničkog domaćinstva - **5 bodova**
2. Za svakog maloljetnog člana zajedničkog domaćinstva - **2 boda**
3. Podnosilac prijave penzioner - **10 bodova**
4. Dodatni status penzionera člana zajedničkog domaćinstva - **3 boda**
5. Podnosilac prijave ima priznat status demobilisanog borca (pribavlja se po

 službenoj dužnosti) - **10 bodova**

1. Podnosilac prijave ima priznat status RVI (pribavlja se po službenoj dužnosti) - **10**

 **bodova**

1. Dodatni status člana zajedničkog domaćinstva demobilisanog borca ili RVI (pribavlja se po službenoj dužnosti) - **5 bodova**
2. Podnosilac prijave ima status porodice šehida, poginulih, umrlih ili nestalih boraca

 (pribavlja se po službenoj dužnosti) – **10 bodova**

1. Dobitnici ratnih priznanja i odlikovanja i članovi porodice poginulih, umrlih i nestalih dobitnika ratnih priznanja i odlikovanja - **10 bodova**
2. Podnosilac prijave ima status civilne žrtve rata, neratnog invalida ili lica u stanju socijalne potrebe u skladu sa Zakonom o osnovama socijalne zaštite, zaštite civilnih žrtava rata i zaštite porodice sa djecom FBiH (pribavlja se po službenoj dužnosti) - **10 bodova**
3. Dodatni status člana zajedničkog domaćinstva civilne žrtve rata, neratnog invalida ili lica u stanju socijalne potrebe (pribavlja se po službenoj dužnosti) - **5 bodova**
4. Podnosilac prijave ima priznat status logoraša (pribavlja se po službenoj dužnosti) -

 **5 bodova**

1. Dodatni status logoraša člana zajedničkog domaćinstva (pribavlja se po službenoj dužnosti) - **5 bodova**
2. Za svakog člana zajedničkog domaćinstva **- 2 boda**
3. Podnosilac prijave posjeduje dokument o završenoj edukaciji u oblasti plasteničke proizvodnje – **5 bodova**
4. Podnosilac prijave ima registrovanu poljoprivrednu djelatnost sa sjedištem na području Općine Stari Grad Sarajevo, u skladu sa Zakonom o obrtu i srodnim djelatnostima u Federaciji Bosne i Hercegovine („Službene novine Federacije BiH“, broj 75/21)

(pribavlja se po službenoj dužnosti)- **15 bodova**

1. Podnosilac prijave upisan Registar poljoprivrednih gazdinstava i Registar klijenata Federalnog ministarstva poljoprivrede, vodoprivrede i šumarstva (pribavlja se po službenoj dužnosti)- **5 bodova**

U slučaju da kandidati kod bodovanja imaju isti broj bodova, prednost će imati onaj kandidat čija ukupna porodična primanja, u posljednja tri mjeseca, ne prelaze po članu domaćinstva sa kućne liste 1/4 prosječne neto plaće u Kantonu Sarajevo, a prema posljednjem objavljenom podatku Zavoda za informatiku i statistiku Kantona Sarajevo.

**IV POTREBNA DOKUMENTACIJA**

Uz prijavu na Javni poziv za dodjelu plastenika sa dodatnom opremom za plastenik, kandidat je obavezan priložiti dokaze o ispunjavanju uslova iz Javnog poziva, kao i druge dokaze, u zavisnosti od kriterija koje ispunjavaju on i članovi njegovog porodičnog domaćinstva, u originalu ili ovjerenoj fotokopiji dokumenata, koji ne mogu biti stariji od 6 (šest) mjeseci od dana objave Javnog poziva i to:

1. lična karta kandidata- na uvid
2. prijava mjesta prebivališta - boravišta (CIPS) za kandidata i članove domaćinstva sa kućne liste;
3. dokaz da je zakonski korisnik (vlasnik, posjednik, nosilac prava korištenja, zakupac i drugo) poljoprivrednog zemljišta pogodnog za plasteničku proizvodnju: zemljišnoknjižni izvadak ili posjedovni list na ime podnosioca zahtjeva; ovjeren ugovor o zakupu sa zemljišno-knjižnim izvadkom zakupodavca, ovjeren ugovor o davanju zemljišta na korištenje- svi zaključeni na vremenski period od najmanje 4 (četiri) godine; kupoprodajni ugovor, ugovor o poklonu, rješenje nadležnog organa ili sudska presuda i sl.;
4. ovjerena kućna lista;
5. dokaz o ukupnim primanjima i statusu u domaćinstvu kandidata u posljednja 3 (tri) mjeseca: za kandidata i za sve članove domaćinstva sa kućne liste kandidata priložiti dokaze o ukupnim primanjima u posljednja 3 (tri) mjeseca, odnosno o statusu u zavisnosti kojoj kategoriji pripadaju: za učenike i studente potvrda o redovnom školovanju; za nezaposlene osobe potvrda JU ”Služba za zapošljavanje Kantona Sarajevo” Sarajevo-Biro Općine Stari Grad Sarajevo ili potvrda nadležne poreske uprave da osoba nije porezni obveznik; uvjerenje PIO/MIO i/ili čekovi od penzije i/ili potvrda od banke; potvrda o mjesečnim primanjima od poslodavca i/ili platne liste poslodavca; za osobe starije od 65 godina i za lica koja nisu ni na jednoj evidenciji, a nemaju primanja, dostavlja se ovjerena izjava podnosioca zahtjeva sa naznakom o kojem članu domaćinstva sa kućne liste se radi i u kojem je trenutno status (domaćica, poljoprivrednik i sl); uvjerenje o statusu i primanjima iz JU „Kantonalni centar za socijalni rad” Sarajevo-Službe socijalne zaštite Stari Grad Sarajevo i sl.);
6. dokaz o završenoj edukaciji u oblasti plasteničke proizvodnje (ukoliko posjeduje isti);
7. dokaz o statusu dobitnika ratnih priznanja i odlikovanja ili člana porodice poginulih, umrlih i nestalih dobitnika ratnih priznanja i odlikovanja (ukoliko posjeduje isti);
8. ovjerena izjava kandidata (šalter sala Općine) da u prethodne 4 (četiri) godine od dana objave javnog poziva, on i članovi njegovog zajedničkog domaćinstva, nisu ostvarili pravo na donaciju, dodjelu ili sufinansiranje nabavke plastenika od bilo kojeg nivoa vlasti, humanitarnih i drugih institucija i organizacija;
9. ovjerena izjava kandidata (šalter sala Općine) da u naredne 4 (četiri) godina od dana dodjele plastenika sa dodatnom opremom, isti neće prodati ili otuđiti;
10. ovjerena izjava kandidata da je saglasan da se u svrhu ostvarivanja prava na dodjelu plastenika sa dodatnom opremom za plastenik obrađuju lični podaci koji su dostavljeni uz prijavu na Javni poziv.

Ukoliko kandidat prilikom popunjavanja Obrasca za prijavu na Javni poziv za dodjelu plastenika sa dodatnom opremom za plastenik naznači da on i/ili član/ovi njegovog zajedničkog domaćinstva sa kućne liste ispunjavaju kriterije iz tačaka g), h), i), j), l), m), n), o), r) i s) Javnog poziva, dokaze o ispunjavanju istih pribavit će nadležna Služba po službenoj dužnosti.

**V PROCEDURA ODABIRA KORISNIKA**

Proceduru vrjednovanja pristiglih prijava izvršit će Komisija imenovana od strane Općinskog načelnika Općine Stari Grad Sarajevo, a na osnovu Kriterija navedenih u tački III ovog Javnog poziva.

Odabir kandidata koji su ostvarili pravo na dodjelu plastenika površine 50 m2 i 30 m2 sa dodatnom opremom za plastenik, na osnovu Prijedloga rang lista Komisije, vrši Općinski načelnik Općine Stari Grad Sarajevo.

O rezultatima Javnog poziva kandidati će biti obaviješteni putem web stranice i oglasne ploče Općine Stari Grad Sarajevo.

Općinski načelnik će, u ime Općine Stari Grad Sarajevo, sa odabranim kandidatima zaključiti Ugovor o dodjeli dodjeli plastenika sa dodatnom opremom za plastenik, kojim će se regulisati sva dalja međusobna prava i obaveze.

**VI PODNOŠENJE PRIJAVA I DOKUMENATA**

Obrazac prijave za dodjelu plastenika sa dodatnom opremom za plastenik može se preuzeti na šalteru protokola i na web stranici Općine Stari Grad Sarajevo.

Prijave za dodjelu plastenika sa dodatnom opremom za plastenik sa pratećom dokumentacijom predaju se na šalter protokola u zgradi Općine Stari Grad Sarajevo, ulica Zelenih beretki br. 4 ili putem pošte u zatvorenoj koverti.

Služba za privredu Općine Stari Grad Sarajevo će pozivati učesnike radi eventualne upotpune dokumentacije u toku trajanja Javnog poziva. Ukoliko učesnici i nakon datih uputa od strane nadležne Službe ne postupe po istim, prijave sa nepotpunom dokumentacijom neće se uzimati u razmatranje.

Nepotpune i neblagovremene prijave, kao i prijave kandidata kod kojih se na licu mjesta utvrdi da ne posjeduju poljoprivredno zemljište pogodno za plasteničku proizvodnju neće se uzeti u razmatranje, o čemu će nadležna Služba pismenim putem obavijestiti podnosioce prijave.

Predata dokumentacija se ne vraća podnosiocima prijava.

**VII ROK ZA PODNOŠENJE PRIJAVA**

Rok za podnošenje prijava na Javni poziv je 15 (petnaest) dana od dana objavljivanja Javnog poziva.

**VIII FINANSIJSKA SREDSTVA**

Sredstva za dodjelu plastenika sa dodatnom opremom za plastenik obezbijeđena su u Budžetu Općine Stari Grad Sarajevo za 2025. godinu, u skladu sa kojim će se odabranim kandidatima pojedinačno dodijeliti plastenik površine 30 m2 ili 50 m2 sa dodatnom opremom za plastenik, prema utvrđenim Prijedlozima rang lista Komisije, odgovarajućem aktu Općinskog načelnika o dodjeli plastenika i zaključenim ugovorima, a sve do utroška obezbijeđenih sredstava.

**IX NAPOMENA**

Sve dodatne informacije zainteresirana lica mogu dobiti u Službi za privredu Općine Stari Grad Sarajevo, pozivom na broj telefona 033 282-356 ili dolaskom u prostorije Općine Stari Grad Sarajevo, objekat „A“, IV sprat, kancelarija broj 406, svakim radnim danom u periodu od 09:00 do 11:00 sati.

Broj: 04-20-488/25

Sarajevo, 28.02.2025. godine

 **OPĆINSKI NAČELNIK**

 **Irfan Čengić**